Bendras pasiūlymas TARYBOS REGLAMENTAS kuriuo 193-ąjį kartą iš dalies keičiamas Tarybos reglamentas (EB) Nr. 881/2002, nustatantis tam tikras specialias ribojančias priemones, taikomas tam tikriems asmenims ir subjektams, susijusiems su Al-Qaida tinklu /* JOIN/2013/020 final - 2013/0193 (NLE) */





AIŠKINAMASIS MEMORANDUMAS (1) Reglamentu (EB) Nr. 881/2002 numatoma įšaldyti tam tikrų su Al Qaida tinklu susijusių asmenų, grupių ir organizacijų lėšas ir ekonominius išteklius. (2) 2013 m. vasario 21 d. Jungtinių Tautų Saugumo Tarybos Sankcijų komitetas nusprendė pašalinti vieną fizinį asmenį, Usamą Muhammedą Awadą Bin Ladeną, iš asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašo. Tačiau Sankcijų komitetas nusprendė, kad prieš panaikinant turto, įšaldyto įtraukus U. Bin Ladeną į sąrašą, įšaldymą, valstybės narės Sankcijų komitetui turi pateikti prašymą panaikinti šių lėšų arba ekonominių išteklių įšaldymą ir pateikti užtikrinimą, kad lėšos arba ekonominiai ištekliai nebus tiesiogiai arba netiesiogiai perduoti sąraše esančiam asmeniui, grupei arba organizacijai. (3) Siekiant veiksmingo Sankcijų komiteto sprendimo įgyvendinimo, reikia palikti U. Bin Ladeną Reglamento (EB) Nr. 881/2002 I priede pateikiamame sąraše ir numatyti papildomą įšaldymo priemonių išimtį pagal JT ST rezoliucijos 2083 (2012) 32 dalį. (4) Ši priemonė patenka į Sutarties dėl Europos Sąjungos veikimo taikymo sritį, todėl siekiant, visų pirma, užtikrinti, kad ekonominės veiklos vykdytojai visose valstybėse narėse ją taikytų vienodai, jai įgyvendinti būtina imtis reguliavimo veiksmų Sąjungos lygiu. (5) Sąjungos vyriausiasis įgaliotinis užsienio reikalams ir saugumo politikai ir Europos Komisija siūlo atitinkamai iš dalies pakeisti Reglamentą (EB) Nr. 881/2002. 2013/0193 (NLE) Bendras pasiūlymas TARYBOS REGLAMENTAS kuriuo 193-ąjį kartą iš dalies keičiamas Tarybos reglamentas (EB) Nr. 881/2002, nustatantis tam tikras specialias ribojančias priemones, taikomas tam tikriems asmenims ir subjektams, susijusiems su Al-Qaida tinklu EUROPOS KOMISIJA, atsižvelgdama į Sutartį dėl Europos Sąjungos veikimo, ypač į jos 215 straipsnio 2 dalį, atsižvelgdama į 2002 m. gegužės 27 d. Tarybos bendrąją poziciją 2002/402/BUSP dėl ribojamųjų priemonių Al-Qaida organizacijos nariams ir su jais susijusiems kitiems asmenims, grupėms, susivienijimams ir subjektams[1], atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą, kadangi: (1) Bendrąja pozicija 2002/402/BUSP numatomos tam tikros ribojamosios priemonės pagal Jungtinių Tautų Saugumo Tarybos (JT ST) rezoliucijas 1267 (1999) ir 1333 (2000), kurias reguliariai atnaujina JT ST rezoliucijomis 1267 (1999) ir 1989 (2011) įsteigtas Sankcijų komitetas; Tarybos sprendimu 2011/487/BUSP[2], priimtu pagal Europos Sąjungos sutarties V antraštinės dalies 2 skyrių, buvo iš dalies dėl taikymo srities pakeista Bendroji pozicija 2002/402/BUSP. Sąjungos įgyvendinamosios priemonės išdėstytos Tarybos reglamente (EB) Nr. 881/2002, kuriuo numatoma įšaldyti tam tikrų su Al Qaida tinklu susijusių asmenų, grupių ir organizacijų lėšas ir ekonominius išteklius; (2) 2013 m. vasario 21 d. Jungtinių Tautų Saugumo Tarybos Sankcijų komitetas nusprendė pašalinti vieną fizinį asmenį, Usamą Muhammedą Awadą Bin Ladeną, iš asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašo. Tačiau Sankcijų komitetas nusprendė, kad prieš panaikinant turto, įšaldyto įtraukus U. Bin Ladeną į sąrašą, įšaldymą, valstybės narės Sankcijų komitetui turi pateikti prašymą panaikinti šių lėšų arba ekonominių išteklių įšaldymą ir pateikti užtikrinimą, kad lėšos arba ekonominiai ištekliai nebus tiesiogiai arba netiesiogiai perduoti sąraše esančiam asmeniui, grupei arba organizacijai; (3) siekiant veiksmingo Sankcijų komiteto sprendimo įgyvendinimo, reikia palikti Usamą Bin Ladeną Reglamento (EB) Nr. 881/2002 I priede pateikiamame sąraše ir numatyti papildomą įšaldymo priemonių išimtį pagal JT ST rezoliucijos 2083 (2012) 32 dalį; (4) ši priemonė patenka į Sutarties dėl Europos Sąjungos veikimo taikymo sritį, todėl siekiant, visų pirma, užtikrinti, kad ekonominės veiklos vykdytojai visose valstybėse narėse ją taikytų vienodai, jai įgyvendinti būtina imtis reguliavimo veiksmų Sąjungos lygiu; (5) todėl Reglamentą (EB) Nr. 881/2002 reikėtų atitinkamai iš dalies pakeisti, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 881/2002 iš dalies keičiamas taip: 2a straipsnio 1 ir 2 dalys pakeičiamos taip: „1. 2 straipsnis netaikomas lėšoms ir ekonominiams ištekliams, jeigu: (a) bet kuri kompetentinga valstybės narės institucija, kaip išvardyta II priede, suinteresuoto fizinio arba juridinio asmens prašymu nustatė ir nusprendė, kad šios lėšos ir ekonominiai ištekliai yra: (i) reikalingi padengti esmines išlaidas, įskaitant mokėjimą už maisto produktus, nuomą arba turto įkeitimą, vaistus ir medicininį gydymą, mokesčius, išankstines draudimo įmokas ir komunalines paslaugas; (ii) skirti tik pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti; (iii) skirti tik sumokėti mokesčiams arba paslaugų mokesčiams už kasdieninį įšaldytų lėšų arba ekonominių išteklių aptarnavimą ir laikymą; (iv) reikalingi ypatingoms išlaidoms arba (v) Usamos Muhammedo Awado Bin Ladeno, įtraukto į I priede pateikiamą sąrašą, nuosavybė, yra jo valdomi arba kontroliuojami; taip pat (b) apie tokį sprendimą buvo pranešta Sankcijų komitetui; taip pat (c) (i) jeigu, sprendimo pagal šio straipsnio a punkto i, ii arba iii papunkčius atveju, Sankcijų komitetas per tris darbo dienas nuo pranešimo nepareiškė prieštaravimų šiam sprendimui; (ii) jeigu, sprendimo pagal a punkto iv papunktį atveju, Sankcijų komitetas pritarė tam sprendimui; arba (iii) jeigu, sprendimo pagal a punkto v papunktį atveju, atitinkamos valstybės narės kompetentinga institucija, kaip nurodyta II priede, Sankcijų komitetui pateikė užtikrinimą, kad lėšos arba ekonominiai ištekliai nebus tiesiogiai arba netiesiogiai perduoti jokiam fiziniam ar juridiniam asmeniui, organizacijai, subjektui ar grupei, išvardytiems I priede, ir nė vienas Sankcijų komiteto narys nepareiškė prieštaravimų šiam sprendimui per trisdešimt dienų nuo pranešimo.“ 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 139, 2002 5 29, p. 4. [2] OL L 199, 2011 8 2, p. 73.